[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.10.2007

SEC(2007) 1321

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ Σχέδιο δράσης για την εφοδιαστική εμπορευματικών μεταφορών ΠΕΡΙΛΗΨΗ ΤΗΣ ΕΚΤΙΜΗΣΗΣ ΕΠΙΠΤΩΣΕΩΝ {COM(2007) 607 τελικό}{SEC(2007) 1320}

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Περίληψη εκτίμησης επιπτώσεων του σχεδίου δράσης για την εφοδιαστική των εμπορευματικών μεταφορών

Επικεφαλής ΓΔ : Γενική Διεύθυνση Ενέργειας και Μεταφορών

Εισαγωγή

Διάφοροι παράγοντες συγκλίνουν προς την άσκηση πιέσεων στο κόστος των υπηρεσιών εφοδιαστικής το σχετιζόμενο με τις μεταφορές στην Ευρώπη και προς τη διαμόρφωση δυσοίωνων προοπτικών για την αειφορία των πρακτικών που ακολουθούν οι κλάδοι εφοδιαστικής και εμπορευματικών μεταφορών.

Το διαρκώς αυξανόμενο μερίδιο της εφοδιαστικής στην οικονομία σημαίνει ότι οι τάσεις αυτές είναι δυνατό να έχουν ευρείας έκτασης αντίκτυπο στην ευρωπαϊκή ανταγωνιστικότητα.

Δεύτερη παράμετρος προβληματισμού για την εξέλιξη της εφοδιαστικής αποτελεί η περιβαλλοντική της επίπτωση και ειδικότερα η συμβολή της στις εκπομπές αερίων θερμοκηπίου. Τη στιγμή κατά την οποία οι περιβαλλοντικές επιδόσεις πολλών βιομηχανικών κλάδων βελτιώνονται, οι εκπομπές CO2 οι σχετιζόμενες με τις μεταφορές, το ένα τρίτο των οποίων αποδίδεται στις εμπορευματικές μεταφορές, αυξάνουν και θα ήταν δυνατό να διακυβεύσουν τους στόχους της ΕΕ όσον αφορά τις εκπομπές αερίων θερμοκηπίου. Σαφώς η τάση αυτή δεν είναι αειφόρος και πρέπει να ελεγχθεί.

Αμφότερες οι τάσεις, η οικονομική και η περιβαλλοντική, οδηγούν στην απαίτηση κινητοποίησης ανεκμετάλλευτου δυναμικού στην εφοδιαστική, ώστε οι πράξεις εμπορευματικών μεταφορών να εκτελούνται συνετότερα και αποδοτικότερα. Η ανάγκη αυτή γίνεται συνεχώς πιεστικότερη αν ληφθούν υπόψη η αναμενόμενη αύξηση των εμπορευματικών μεταφορών και η εξέλιξη των τιμών των ορυκτών καυσίμων.

Διαδικαστικά θέματα και διαβουλευσεισ ενδιαφερομενων μερών

Από την έκδοση της ανακοίνωσής της τον Ιούνιο του 2006 για την εφοδιαστική εμπορευματικών μεταφορών και μετά, η Επιτροπή ενθαρρύνει τα ενδιαφερόμενα μέρη να εκφράσουν τη γνώμη τους σχετικά με τον τρόπο με τον οποίο οι τομείς δράσης που προσδιορίζονται στην ανακοίνωση θα μπορούσε να ληφθούν υπόψη σε σχέδιο δράσης για την εφοδιαστική. Η προσπάθεια αυτή περιλάμβανε σεμινάριο ειδικών που διοργανώθηκε τον Οκτώβριο του 2006 από κοινού με τη Φινλανδική Προεδρία του Συμβουλίου της ΕΕ, ανοικτή πρόσκληση το Δεκέμβριο του 2006 προς τη βιομηχανία και άλλα ενδιαφερόμενα μέρη να προσδιορίσουν και να αναφέρουν προβλήματα που τίθενται στην αποδοτική παροχή υπηρεσιών εφοδιαστικής, διάφορες εκδηλώσεις για συγκεκριμένα ενδιαφέροντα θέματα, όπως η Ευρωπαϊκή Διατροπική Μονάδα Φόρτωσης (ΕΔΜΦ - EILU) ή η εφαρμογή τεχνολογιών πληροφοριών και επικοινωνιών στην εφοδιαστική, έρευνα με βάση ερωτηματολόγιο που άρχισε το Μάρτιο του 2007 και, τέλος, ανοικτή διάσκεψη που διοργανώθηκε από κοινού με τη Γερμανική Προεδρία του Συμβουλίου της ΕΕ στις αρχές Μαΐου του 2007.

Οι διαβουλεύσεις αυτές επιβεβαίωσαν ότι η βιομηχανία αποδίδει μεγάλη σημασία στην πολιτική αναγνώριση του ρόλου της εφοδιαστικής. Επίσης είναι γενικώς αποδεκτό ότι η αποδοτικότητα καθώς και η αειφορία του κλάδου της εφοδιαστικής δεν είναι δυνατό να θεωρηθούν ως δεδομένα. Όσον αφορά τα προταθέντα μέτρα, οι απόψεις που εκτίθενται στις απαντήσεις ήσαν γενικά θετικές, με ορισμένες πάντως αποκλίσεις μεταξύ διαφόρων παραγόντων. Συγκεκριμένα, η βιομηχανία γενικώς αποδίδει ιδιαίτερη σημασία στις απαιτήσεις υποδομής μεταφορών, στη μείωση του κόστους συμμόρφωσης προς τις διοικητικές απαιτήσεις και στην ανάγκη να καταστεί ο σιδηρόδρομος αποδοτικότερος για τις εμπορευματικές μεταφορές. Επίσης, υποστηρίζει από κάθε άποψη κάθε μέτρο για τη διευκόλυνση της εισαγωγής τεχνολογιών πληροφοριών και επικοινωνιών και τη στήριξη της κατάρτισης στην εφοδιαστική. Αντιθέτως, δεν υπάρχει ομοφωνία σχετικά με προτάσεις εισαγωγής καθεστώτων αναγνώρισης ποιότητας και καθεστώτων πολυτροπικής ευθύνης ή για την επανεξέταση των ορίων διαστάσεων των οχημάτων.

Στόχοι του σχεδίου δράσης για την εφοδιαστική εμπορευματικων μεταφορων

Ο γενικός στόχος του σχεδίου δράσης για την εφοδιαστική είναι να κινητοποιηθεί υφιστάμενο αναξιοποίητο δυναμικό στην εφοδιαστική ώστε οι πράξεις εμπορευματικών μεταφορών να γίνονται ορθολογικότερα και αποδοτικότερα. Την ανάγκη αυτή καθιστούν ακόμη επιτακτικότερη η αναμενόμενη αύξηση των εμπορευματικών μεταφορών και η εξέλιξη των τιμών των ορυκτών καυσίμων. Μέσω των προτεινόμενων ενεργειών, το σχέδιο δράσης για την εφοδιαστική ακολουθεί την αρχή της συντροπικότητας, δηλαδή βελτίωση της απόδοσης κάθε τρόπου μεταφοράς και υπέρβαση εμποδίων διαλειτουργικότητας μεταξύ τρόπων, ως συμβολή στην κινητοποίηση δυναμικού μεταφορικής ικανότητας στα συστήματα μεταφορών της Ευρώπης και για τη θέση όλων αυτών σε τροχιά προς αειφόρο ανάπτυξη.

Ειδικότερα, το σχέδιο δράσης θα συμβάλει

- στη βελτίωση της χρήσης της υποδομής μεταφορών, μεταξύ άλλων με τη διαχείριση οχημάτων και τους συντελεστές φόρτωσης καθώς και με την εύστοχη επισήμανση επενδύσεων σε υποδομές που θα μπορούσε να αποβούν προς όφελος των εμπορευματικών μεταφορών,

- στη βελτίωση της διασυνοριακής διαχείρισης εμπορευματικών ροών και των σχετικών απαιτήσεων διοικητικής ανταλλαγής πληροφοριών,

- στη βελτιωμένη ολοκλήρωση τρόπων μεταφοράς και στη μείωση του κόστους δυσλειτουργιών που επηρεάζουν τις διατροπικές μεταφορές,

- στη μεγαλύτερη έμφαση στα κριτήρια ποιότητας κατά την επιλογή τρόπων,

- και στην αναβάθμιση των επιπέδων ικανοτήτων, κινητικότητας και ελκυστικότητας των επαγγελμάτων εφοδιαστικής.

Εναλλακτικές δυνατότητες για δράσεις

Με δεδομένο τις προκλήσεις που αντιμετωπίζει ο κλάδος της εφοδιαστικής, κρίθηκε ότι η εναλλακτική λύση προς τη συνέχιση της υφιστάμενης κατάστασης (εκδοχή «κατά το ειωθός») απαιτεί μείγμα μέτρων και σειρά μέσων. Τα μέτρα και τα μέσα αυτά κατατάχθηκαν σε δέσμη υπολύσεων, όπου λαμβάνονται υπόψη οι τομείς ηλ- εμπορευματικές μεταφορές και Ευφυή Συστήματα Μεταφορών (ΕΣΜ), η αειφόρος ποιότητα, η απλούστευση, οι διαστάσεις των οχημάτων και οι αστικές μεταφορές. Τα αστικά περιβάλλοντα και οι διάδρομοι μεταφορών με υψηλή πυκνότητα αποτελούν τομείς προτεραιότητας για την εφαρμογή των ενεργειών αυτών. Συνολικά προσδιορίστηκαν περίπου 30 μέτρα, τα οποία θα πρέπει να αναληφθούν από την ΕΕ προκειμένου να εξασφαλιστούν η αειφορία και η συνεχής αποδοτικότητα της εφοδιαστικής εμπορευματικών μεταφορών στην Ευρώπη.

Αναμενόμενεσ επίπτωσεισ

Η εκτίμηση επιπτώσεων εξέτασε τις ενδεχόμενες οικονομικές, κοινωνικές και περιβαλλοντικές συνέπειες των προτάσεων, και ειδικότερα τη συμβολή τους στην άμβλυνση των προβλημάτων που εκτίθενται στα προηγούμενα.

Όσον αφορά την οικονομική διάσταση, στην ανάλυση εφαρμόστηκε η αρχή του συνολικού κόστους της εφοδιαστικής, σύμφωνα με την οποία επιδιώκεται η μέτρηση του κόστους της εφοδιαστικής για την επιχείρηση λόγω παραγόντων σχετικών με τις μεταφορές και με την ενσωμάτωση κόστους στα ανάντη, όπως η παραγγελία υπηρεσιών μεταφορών και συναρτώμενα κόστη σχετιζόμενα με την ανάγκη δημιουργίας αποθεμάτων ασφαλείας και αποθεμάτων αποθήκης. Η μικροοικονομική αυτή ανάλυση συμπληρώθηκε με προσπάθεια αξιολόγησης των αντικτύπων για την ευρύτερη οικονομία, από άποψη επιπτώσεων στο ΑΕΠ.

Οι περιβαλλοντικές επιπτώσεις εκτιμήθηκαν κατά κύριο λόγο με βάση την επιρροή στις εκπομπές αερίων θερμοκηπίου, οι οποίες ευλόγως σήμερα αποτελούν τη μεγαλύτερη πρόκληση για τις μεταφορές. Πάντως, ειδικότερα σε περιβάλλον αστικό, η εκπομπή ρύπων εξακολουθεί να αποτελεί αιτία ανησυχιών.

Η κοινωνική διάσταση που αναλύθηκε αφορά πρώτα και κύρια τους απασχολούμενους στην εφοδιαστική και σε σχετικούς τομείς της οικονομίας. Έτσι πρωταρχικά δόθηκε προσοχή σε θέματα όπως η κατάρτιση και η κινητικότητα, αν και στην εκτίμηση επιπτώσεων επιδιώχθηκε επίσης να εξεταστούν οι ενδεχόμενες επιπτώσεις των προταθέντων μέτρων ευρύτερα στην κοινωνία, και ειδικότερα από την άποψη του αντικτύπου τους στην ποιότητα ζωής σε αστικό πλαίσιο.

Μικροοικονομικά οφέλη

Με τη δημιουργία της βάσης για περιγραφές ηλεκτρονικών υπηρεσιών στην εφοδιαστική, για αύξηση της προλεξιμότητας και της παρακολούθησης στις κινήσεις των εμπορευμάτων και μεγαλύτερους συντελεστές φόρτωσης καθώς και για αποδοτικότερη χρήση των οχημάτων, μπορεί να αναμένεται ότι οι ενέργειες στο πλαίσιο της υπολύσης ηλ- εμπορευματικές μεταφορές/ΝΣΜ θα μειώσουν το κόστος το σχετικό με την παραγγελία υπηρεσιών μεταφορών, την απογραφή και την αποθήκευση καθώς και το ίδιο το κόστος της μεταφοράς.

Τα μέτρα που συγκεντρώνονται υπό τον τίτλο «Αειφόρος ποιότητα και απόδοση» αναμένεται ότι θα έχουν θετική επίδραση στα συστατικά στοιχεία του κόστους της εφοδιαστικής, με βελτίωση της κατάρτισης στην εφοδιαστική, παρέχοντας στους αποστολείς τη δυνατότητα να εφαρμόζουν κριτήρια ποιότητας στην επιλογή των επιχειρήσεων μεταφορών και βοηθώντας τα πλατύβαθρα μεταφόρτωσης να βελτιώσουν τις επιδόσεις και την αποτελεσματικότητά τους με σύγκριση των ιδίων προς άλλες παρόμοιες επιχειρήσεις.

Η απλούστευση των αλυσίδων εφοδιαστικής θα συνεπιφέρει σημαντικές οικονομίες λόγω μείωσης του διοικητικού φόρτου και περιορισμού του κόστους του οφειλόμενου σε έλλειψη ασφάλειας δικαίου όσον αφορά την ευθύνη σε πολυτροπικές αλυσίδες μεταφορών.

Οι επιπτώσεις των διαστάσεων των οχημάτων πρέπει να μελετηθούν σε βάθος πριν συναχθούν συμπεράσματα σχετικά με τον οικονομικό τους αντίκτυπο. Όσον αφορά τον καθορισμό προτύπων για μονάδες διατροπικών εμπορευματικών μεταφορών, μπορεί να υποτεθεί ότι τα πρότυπα θα καταστήσουν τη φόρτωση, την εκφόρτωση και τη μεταφόρτωση εμπορευμάτων λιγότερο δαπανηρή και θα βελτιώσουν την παραγωγικότητα των τερματικών εγκαταστάσεων. Επιπλέον, θα μειώσουν το κόστος μεταφοράς με ουσιώδη βελτίωση των συντελεστών φόρτωσης σε εμπορευματοκιβώτια ISO και ορισμένα εναλλάξιμα πήγματα.

Με την παροχή ιδιαίτερης έμφασης στη βελτίωση της απόδοσης των μεταφορών σε αστικό περιβάλλον και σε εμπορευματικούς διαδρόμους μακρών αποστάσεων αναμένεται ότι θα μειωθούν το κόστος λόγων μεταφορών καθώς και οι αποστάσεις που διανύουν τα εμπορεύματα κατά την παράδοση αγαθών σε πόλεις.

Οι αναμενόμενες άμεσες και έμμεσες επιπτώσεις των λύσεων στη μείωση του συνολικού κόστους εφοδιαστικής συνοψίζονται στον πίνακα που ακολουθεί.

Παραγγελία και επικοινωνία | Κόστος απογραφής, αποθήκευσης και επικινδυνότητας | Φόρτωση, εκφόρτωση και μεταφόρτωση | Μεταφορά |

Ηλ-εμπορευματικές μεταφορές/ΝΣΜ | + | + | + |

Αειφόρος ποιότητα | + | + | + |

Απλούστευση | + | + | + |

Διαστάσεις οχημάτων και μονάδες φόρτωσης | + | + |

Αστικές μεταφορές | + |

«Πράσινοι» διάδρομοι | + | + | + | + |

Στην εκτίμηση των ιδίων των επιχειρήσεων εφοδιαστικής και των αποστολέων εμφανίζεται σαφής διαχωρισμός βασιζόμενος στην αποτελεσματικότητα καθεμιάς από τις λύσεις (βλ. πίνακα που ακολουθεί). Είναι σημαντικό να υπογραμμιστεί ότι οι απόλυτες τιμές που δίνονται εκφράζουν μάλλον τα αντιληπτά παρά τα μετρηθέντα οφέλη. Επιπλέον, στην ανάλυση των αποτελεσμάτων αυτών θα πρέπει να ληφθεί υπόψη η γενική τάση προς πολιτικές με άμεσο αποτέλεσμα μάλλον παρά σε μέτρα που στρέφονται προς μακροπρόθεσμους στόχους.

Αντιληπτά οφέλη των προτεινόμενων δράσεων [1]

Εκτιμώμενη εξοικονόμηση χρημάτων | Εκτιμώμενη εξοικονόμηση χρόνου |

Ηλ-εμπορευματικές μεταφορές/ΝΣΜ | 8% | 10% |

Αειφόρος ποιότητα | 10% | 12% |

Απλούστευση | 4% | 5% |

Διαστάσεις οχημάτων και μονάδες φόρτωσης | 11% | 9% |

Αστικές μεταφορές | 14% | 14% |

Μακροοικονομικά οφέλη

Στην εκτίμηση επιπτώσεων περιγράφονται μια αισιόδοξη και μια πραγματιστική εκδοχή, που αντιστοιχούν στο εύρος των αναμενόμενων επιπτώσεων του σχεδίου δράσης. Για λόγους συντομίας εδώ παρουσιάζεται μόνο η πραγματιστική εκδοχή.

Στην πραγματιστική εκδοχή υποτίθεται ότι το σχέδιο δράσης θα βελτιώσει τα ποσοστά παραγωγικότητας στον τομέα της εφοδιαστικής κατά 3% τουλάχιστον στον τομέα των χερσαίων μεταφορών, κατά 5% στις επικουρικές υπηρεσίες μεταφορών και κατά 3% στις επικοινωνίες. Επιπλέον, θα μειώσει το κόστος εφοδιαστικής εμπορευματικών μεταφορών κατά 2% και του χρόνου εμπορευματικών μεταφορών κατά 3% ενώ θα αυξήσει τους συντελεστές φόρτωσης κατά 3%. Αυτά τα αριθμητικά δεδομένα βασίζονται σε απόψεις ειδικών σχετικά με τις αναμενόμενες συνολικές επιπτώσεις των μέτρων που προτείνονται στο σχέδιο δράσης για την εφοδιαστική.

Με χρήση του μοντέλου ASTRA για την εκτέλεση υπολογισμών, προέκυψε ότι οι μεταβολές αυτές θα έχουν ως αποτέλεσμα άνοδο του μέσου ετήσιου ρυθμού αύξησης του ΑΕΠ για την ΕΕ των 27 κατά +0,04% σε σύγκριση με την εκδοχή «κατά το ειωθός». Παρά το σχετικά μικρό αριθμητικό του μέγεθος, το αποτέλεσμα αντιπροσωπεύει επιπλέον ανάπτυξη που αντιστοιχεί σε αρκετά δισεκατομμύρια ευρώ ετησίως.

[pic]

Περιβαλλοντικές επιπτώσεις

Τη στιγμή κατά την οποία βελτιώνονται οι περιβαλλοντικές επιδόσεις πολλών βιομηχανιών, οι εκπομπές CO2 που σχετίζονται με τις μεταφορές, το ένα τρίτο των οποίων αποδίδονται στις εμπορευματικές μεταφορές, αυξάνουν και θα μπορούσε να διακυβεύσουν τους στόχους της ΕΕ για τις εκπομπές αερίων θερμοκηπίου. Το μείγμα δράσεων που προτείνεται θα συντελέσει στην αντιμετώπιση των προβλημάτων αυτών με συμβολή στη μείωση της μη αναγκαίας δραστηριότητας στον τομέα των μεταφορών, με βελτίωση της ολοκλήρωσης τρόπων μεταφοράς και της ελκυστικότητας εκείνων που είναι φιλικότερες προς το περιβάλλον, και με διευκόλυνση της συνεκτίμησης ποιοτικών κριτηρίων – όπου περιλαμβάνονται οι περιβαλλοντικές επιπτώσεις – κατά την επιλογή στην οποία προβαίνει ο πελάτης. Η έννοια «"πράσινες" μεταφορές και η προτεραιότητα στις αστικές μεταφορές θα συμβάλουν στην εφαρμογή νέων, περιβαλλοντικώς φιλικών, τεχνολογιών ακριβώς όπου η επίπτωσή τους θα είναι η μέγιστη.

Ειδικότερα, το σχέδιο δράσης για την εφοδιαστική θα είναι περιβαλλοντικώς επωφελές διότι

- με αποδοτική επιλογή δρομολογίων, ιδίως στις οδικές μεταφορές, θα μειωθούν τα επίπεδα εκπομπών CO2, καθώς θα επέλθουν ανακούφιση της συμφόρησης και βελτίωση των συντελεστών φόρτωσης·

- η ηλεκτρονική επιτήρηση των κινήσεων του φορτίου βελτιώνει την προλεξιμότητα για τις παραδόσεις, καθώς επίσης συμβάλλει στην αποφυγή περιττών μετακινήσεων εμπορευμάτων και ενεργοβόρων λύσεων κατεσπευσμένου εφοδιασμού όταν η παραγωγή ή η διανομή είναι ευαίσθητες σε ενδεχόμενη διατάραξη της λειτουργίας τους·

- η χρήση πολυτροπικών μονάδων φόρτωσης θα βελτιώσει τη διαλειτουργικότητα των διάφορων τρόπων μεταφοράς και θα διευκολύνει τη μετάβαση προς τους λιγότερο ρυπαντικούς τρόπους·

- η απλούστευση των διοικητικών απαιτήσεων και του δικαίου θα μειώσει το κόστος των πολυτροπικών εμπορευματικών μεταφορών και έτσι θα τις καταστήσει ελκυστικότερες·

- η διάδοση των ορθών πρακτικών και η βελτίωση της κατάρτισης των εφοδιαστών θα διασφαλίσουν τη λήψη αποφάσεων σχετικών νε τις εμπορευματικές μεταφορές με πλήρη ενημέρωση σχετικά με τις εναλλακτικές λύσεις καθώς και σχετικά με τον περιβαλλοντικό και κοινωνικό καθώς και τον οικονομικό τους αντίκτυπο.

Ουσιώδης επίπτωση στις περιβαλλοντικές επιδόσεις της εφοδιαστικής εμπορευματικών μεταφορών είναι δυνατό να αναμένεται στις περιπτώσεις στις οποίες είναι διαθέσιμες ελκυστικές εναλλακτικές λύσεις από άποψη τρόπου. Στην περίπτωση αυτή η επιτυχία του σχεδίου δράσης για την εφοδιαστική συνδέεται με άλλες πολιτικές πρωτοβουλίες στον τομέα των μεταφορών, και κυρίως με την προώθηση σιδηροδρομικού δικτύου με εμπορευματικό προσανατολισμό καθώς και με τις θαλάσσιες αρτηρίες. Η εφαρμογή τους και η ενίσχυση των εμπορευματικών μεταφορών στη χρηματοδότηση των ΔΕΔ-Μ θα δημιουργήσει τις συνθήκες που θα δώσουν στην εφοδιαστική και σε επιχειρήσεις μεταφορών τη δυνατότητα να παρέχουν υπηρεσίες όχι μονό οικονομικώς αποδοτικές αλλά και περιβαλλοντικώς αειφόρες. Επιπλέον, μπορεί να αναμένεται περαιτέρω ώθηση στη χρήση περιβαλλοντικώς φιλικών τρόπων μεταφοράς με τον επιχειρησιακό καταλογισμό του εξωτερικού κόστους, για τον οποίο βρίσκονται σε εξέλιξη εργασίες σχετικές με τη μεθοδολογία.

Κοινωνικές επιπτώσεις

Το σχέδιο δράσης για την εφοδιαστική θα έχει αντίκτυπο στους απασχολούμενους στον κλάδο και σε όσους υπόκεινται στις επιπτώσεις του σχεδίου (θόρυβος, καυσαέρια, εκπομπές, συμφόρηση).

Η προτεινόμενη πρωτοβουλία του σχεδίου δράσης για τη δημιουργία συστήματος πιστοποίησης εφοδιαστών θα βελτιώσει τα επίπεδα κατάρτισης και θα δημιουργήσει νέες προοπτικές σταδιοδρομίας για τους υπαλλήλους του κλάδου. Η εισαγωγή νέων τεχνολογιών, ειδικότερα στον τομέα των πληροφοριών και επικοινωνιών, θα αυξήσει τις ανάγκες του τομέα της εφοδιαστικής σε ειδικούς και θα προσθέσει αξία στις ικανότητες του προσωπικού.

Όσον αφορά το ευρύ κοινό, είναι πιθανό ότι μακροπρόθεσμα η επίπτωση των μέτρων του σχεδίου δράσης στις αστικές κατοικημένες ζώνες θα αποβεί θετική, ειδικότερα λόγω των μέτρων για την προώθηση ορθών πρακτικών στα αστικά περιβάλλοντα. Πολλά όμως θα εξαρτηθούν και από τις τεχνικές εξελίξεις στην τεχνολογία των μεταφορών, ενώ πρωτοβουλίες όπως η προώθηση των «πράσινων» διαδρόμων θα μπορούσε να καλύψουν και τον τρόπο με τον οποίο οι εμπορευματικές μεταφορές θα καταστούν περισσότερο συμβατές με τις κρατούσες αντιλήψεις όσον αφορά την ποιότητα ζωής.

Διοικητικό κόστος

Με εξαίρεση τη μοναδική διοικητική θυρίδα, για την οποία θα απαιτηθούν επιπρόσθετες επενδύσεις σε διοικητικές δυνατότητες τεχνολογίας πληροφοριών, το διοικητικό κόστος της εφαρμογής του σχεδίου δράσης για την εφοδιαστική θα είναι περιορισμένο τόσο για τις επιχειρήσεις όσο και για τις δημόσιες αρχές. Για τις δημόσιες αρχές αναμένεται ότι τα σημαντικότερα στοιχεία κόστους θα συνδέονται με τις εργασίες για νέα πρότυπα, με την εισαγωγή καθεστώτος πιστοποίησης προσόντων και με την ενδεχόμενη προσαρμογή εθνικών προγραμμάτων εκπαίδευσης, με την εφαρμογή της συγκριτικής αξιολόγησης και με τη μέτρηση επιδόσεων καθώς και τη λειτουργία κέντρων προαγωγής των πολυτροπικών μεταφορών. Για τις επιχειρήσεις οι σημαντικότεροι παράγοντες κόστους είναι η προσαρμογή προς τα νέα πρότυπα και η συμμόρφωση προς τις απαιτήσεις πιστοποίησης και συγκριτικής αξιολόγησης.

Συμπεράσματα

Είναι σαφές, ότι είναι αναγκαία η συζήτηση σχετικά με την ανάληψη δράσης από την ΕΕ προς στήριξη της εφοδιαστικής και από τη συζήτηση αυτή αναμένονται πολλά. Οι πολιτικοί ιθύνοντες θα πρέπει να διευκολύνουν το συμβιβασμό των απαιτήσεων για απόδοση των υπηρεσιών εφοδιαστικής (ως θεμελιώδη παράγοντα ευρωπαϊκής ανταγωνιστικότητας) και των απαιτήσεων σχετικά με την αειφορία των πρακτικών του κλάδου.

Παρόλο που υπάρχουν σαφείς διαφορές από άποψη αναμενόμενων επιπτώσεων στις διάφορες λύσεις που εξετάστηκαν, συνιστάται να επιδιωχθεί μείγμα ενεργειών, λόγω των συνεργειών που θα μπορέσουν να αναπτυχθούν μεταξύ τους και των χαρακτηριστικών της εφοδιαστικής εμπορευμάτων, που επηρεάζονται από εξελίξεις σε σειρά τεχνολογικών και κανονιστικών πεδίων.

Αναμένεται ότι το μείγμα ενεργειών που προτείνεται στο παρόν έγγραφο θα έχει αμέσως ή εμμέσως θετική επίπτωση στο συνολικό κόστος για τη βιομηχανία, με μείωση του κόστους παραγγελίας και επικοινωνίας, του κόστους του συνδεόμενου με τη διατήρηση αποθεμάτων και τη διαχείριση της επικινδυνότητας, του κόστους του συνδεόμενου με μεταφορτώσεις και τέλος του κόστους της ίδιας της μεταφοράς. Ορισμένες από τις ενέργειες αυτές έχουν χαρακτήρα προπαρασκευαστικό. Δεν θα έχουν οι ίδιες άμεσες επιπτώσεις στην απόδοση των υπηρεσιών εφοδιαστικής στην ΕΕ αλλά αποτελούν αναγκαία βήματα στην πορεία για τη βελτίωση του πλαισίου λειτουργίας της εφοδιαστικής.

Οι μικρομεσαίες επιχειρήσεις πρόκειται να επωφεληθούν ιδιαίτερα λόγω της τυποποίησης (σε συστήματα πληροφοριών και τεχνολογίες οχημάτων) ενώ η διοικητική απλούστευση θα τους επιτρέψει να μειώσουν το λειτουργικό τους κόστος αναλογικά περισσότερο. Η ενίσχυση του παράγοντα «ποιότητα» στη λήψη αποφάσεων για την εφοδιαστική εμπορευμάτων θα ανοίξει νέες ευκαιρίες αγοράς.

Μπορεί να αναμένεται ότι οι προτεινόμενες ενέργειες θα έχουν επωφελείς περιβαλλοντικές επιπτώσεις με τη συμβολή τους στη μείωση της περιττής μεταφορικής δραστηριότητας, με βελτίωση της ολοκλήρωσης τρόπων μεταφοράς και με την αύξηση της ελκυστικότητας των τρόπων που είναι περιβαλλοντικώς φιλικότεροι, καθώς και με τη διευκόλυνση του συνυπολογισμού ποιοτικών κριτηρίων, - περιλαμβανομένων των περιβαλλοντικών επιπτώσεων – στην επιλογή των πελατών.

Επίσης το μείγμα ενεργειών θα έχει θετική κοινωνική επίπτωση, δεδομένου ότι θα ενισχύσει την ποιότητα της κατάρτισης και θα βελτιώσει τις ευκαιρίες κινητικότητας. Για τους πολίτες γενικά, η αποδοτικότερη εφοδιαστική εμπορευματικών μεταφορών θα συμβάλει στη διασφάλιση της ποιότητας ζωής που προσδοκούμε σαν καταναλωτές, με ταυτόχρονη μείωση των αρνητικών επιπτώσεων στο άμεσο περιβάλλον μας.

Εσωτερική αναθεώρηση

Λόγω της δέσμευσής της για την εκπόνηση υψηλής ποιότητας και εμπεριστατωμένων εκτιμήσεων επιπτώσεων, η Επιτροπή έχει συστήσει Συμβούλιο Εκτίμησης Επιπτώσεων, έργο του οποίου είναι η υποστήριξη και η παρακολούθηση της ποιότητας μεμονωμένων εκτιμήσεων επιπτώσεων που καταρτίζουν οι υπηρεσίες. Το συμβούλιο αυτό εξέτασε το παρόν έγγραφο και εξέδωσε τη γνώμη του στις 23 Ιουλίου του 2007. Με βάση εκείνες τις παρατηρήσεις, η εκτίμηση επιπτώσεων υπέστη γενική αναθεώρηση και περιορίστηκε σε έκταση.

Μεταξύ των μεταβολών που επήλθαν περιλαμβάνονται η αυξημένη ακρίβεια περιγραφής του προβλήματος και των στόχων στο πρόγραμμα δράσης, η πληρέστερη παρουσίαση του πλαισίου πολιτικής, η προβολή των αναμενόμενων περιβαλλοντικών και κοινωνικών επιπτώσεων και η εκτενέστερη αναφορά στη μακροοικονομική μοντελοποίηση.

[1] Για τη μεθοδολογία που ακολουθήθηκε κατά την έρευνα, οι ενδιαφερόμενο παρακαλούνται να ανατρέξουν στο έγγραφο «Preparatory Study for an Impact Assessment on a EU Freight Action Plan, Stakeholders’ demand for policy measures (Προκαταρκτική εκτίμηση επιπτώσεων του σχεδίου δράσης της ΕΕ για την εφοδιαστική εμπορευματικών μεταφορών, αίτημα συμφεροντούχων για μέτρα πολιτικής), Απρίλιος 2007.